
	REPUBLIKA HRVATSKA
Trgovački sud u Zagrebu
Zagreb, Amruševa 2/II



										     89. St-772/17-9

R E P U B L I K A   H R V A T S K A 

R J E Š E NJ E

Trgovački sud u Zagrebu, po sucu Nikolini Dorić Hadžisejdić, u stečajnom postupku u povodu prijedloga predlagatelja FINANCIJSKE AGENCIJE, RC Zagreb, Podružnica Zagreb, Trg svibanjskih žrtava 1995. 1, OIB: 85821130368, za otvaranje stečajnog postupka nad dužnikom FANTAZIJA-PROJEKT d.o.o. za upravljanje projektima, Samobor, Perkovčeva 9, OIB: 93493372901, dana 18. srpnja 2017.,

r i j e š i o    j e 

Prekida se stečajni postupak nad dužnikom FANTAZIJA-PROJEKT d.o.o. za upravljanje projektima, Samobor, Perkovčeva 9, OIB: 93493372901, pod gornjim poslovnim brojem, do pravomoćnog okončanja upravnog spora u povodu upravne tužbe ovdje dužnika FANTAZIJA-PROJEKT d.o.o. za upravljanje projektima, Samobor, Perkovčeva 9, OIB: 93493372901, protiv tuženika Ministarstva Financija, Samostalni sektor za drugostupanjski postupak, Zagreb, radi poništenja rješenja KLASA: UP/II-423-01/16-02/2013, Urbroj: 513-04/17-2 od 3. veljače 2017.
.

Obrazloženje

Financijska agencija, Regionalni centar Zagreb, podnijela je ovom sudu prijedlog za otvaranje stečajnog postupka nad dužnikom FANTAZIJA-PROJEKT d.o.o. za upravljanje projektima, Samobor, Perkovčeva 9, OIB: 93493372901.
Prijedlog je podnesen na temelju Zakona o financijskom poslovanju i predstečajnoj nagodbi („Narodne novine“ broj 108/12, 144/12, 81/13 i 112/13, dalje ZFPPN) jer je rješenjem od 23. svibnja 2016., Klasa: UP-I/110/07/15-01/7959, Ur. br. 04-06-16-7959-99 nagodbeno vijeće obustavilo postupak predstečajne nagodbe nad dužnikom. Na rješenje o obustavi postupka predstečajne nagodbe dužnik je podnio žalbu, povodom koje je Ministarstvo financija, Samostalni sektor za drugostupanjski upravni postupak donijelo rješenje kojim se odbija žalba dužnika podnesena protiv rješenja o obustavi postupka. 
Uz prijedlog je dostavljana potvrda predlagatelja prema kojoj je dužnikov račun blokiran duže od 60 dana (list 5 spisa). 
Prema odredbi čl. 115. st. 1. Stečajnog zakona („Narodne novine“ broj 71/15, dalje: SZ) na temelju prijedloga za otvaranje stečajnoga postupka sud donosi rješenje o pokretanju prethodnoga postupka radi utvrđivanja pretpostavki za otvaranje stečajnoga postupka (prethodni postupak). 
	Rješenjem od 8. lipnja 2017. pokrenut je prethodni postupak te je na ročištu 12. srpnja 2017. punomoćnik zastupnika po zakonu dužnika izjavio da se protivi prijedlogu da se nad dužnikom otvori stečaj obzirom da je pred Upravnim sudom u tijeku upravni spor po tužbi od 21. ožujka 2017. radi utvrđenja ništetnim odnosno poništenja rješenja KLASA: UP/II-423-01/16-02/46 od 1. veljače 2017., zatim protiv rješenja KLASA: UP/II-423-01/16-02/232 od 2. veljače 2017. i rješenja KLASA: UP/II-423-01/16-02/2013 od 3. veljače 2017. Dodao je i da je imovina dužnika znatno prelazi potraživanja vjerovnika te da je i to jedan od razloga zbog kojih smatra da se ne treba otvoriti stečaj nad dužnikom.

	Uvidom u rješenje Ministarstva Financija, Samostalni sektor za drugostupanjski postupak, Zagreb,  KLASA: UP/II-423-01/16-02/2013,Urbroj: 513-04/17-2 od 3. veljače 2017(list 16-20 spisa) utvrđeno je da je istim odbijena žalba, a koja je bila podnesena od strane dužnika protiv rješenja Financijske agencije, Regionalnog centra Zagreb, Nagodbenog vijeća HR0, Klasa: UP-I/110/07/15-01/7959, Urbroj: 04-06-16-7959-99 od 23. svibnja 2016., a kojim rješenjem je obustavljen postupak predstečajne nagodbe nad dužnikom FANTAZIJA-PROJEKT d.o.o. za upravljanje projektima, Samobor, Perkovčeva 9, OIB: 93493372901.  
	
Prema odredbi čl. 27. st. 4. ZFPPN-a ako je postupak predstečajne nagodbe obustavljen, a postoje razlozi za otvaranje stečajnog postupka, nagodbeno vijeće će podnijeti prijedlog za pokretanje stečajnog postupka nad dužnikom.

U konkretnom slučaju, odluka o obustavi postupka predstečajne nagodbe koju je donijelo vijeće Financijske agencije stekla je svojstvo izvršnosti. Međutim, takva odluka još nije stekla svojstvo pravomoćnosti jer postoji mogućnost  da upravni sud takvu odluku poništi i vrati postupak predstečajne nagodbe nad dužnikom FANTAZIJA-PROJEKT d.o.o. za upravljanje projektima, Samobor, Perkovčeva 9, OIB: 93493372901, u fazu postupka pred Financijskom agencijom. 

Izvršnost odluke predstavlja nižu kvalitetu u odnosu na pravomoćnost. Tek nastupom pravomoćnosti odluke (rješenja o obustavi postupka predstečajne nagodbe), kao najvišim stupnjem kvalitete te odluke sud može izvan svake sumnje nastaviti stečajni postupak i donijeti svoju odluku po prijedlogu Financijske agencije za otvaranje stečajnog postupka.

Eventualna odluka suda o otvaranju stečajnog postupka nad dužnikom ne može se ispraviti, jer i u slučaju afirmativne odluke upravnog suda (eventualnog prihvaćanja dužnikove tužbe) isključuje, mogućnost nastavka postupka predstečajne nagodbe pred Financijskom agencijom. Razlozi pravne sigurnosti priječe nastavak ovog stečajnog postupka sve do nedvojbene odluke Upravnog suda u Zagrebu o ishodu postupka predstečajne nagodbe pred Financijskom agencijom.

Slijedom navedenog, ovaj sud prihvaća stav Visokog trgovačkog suda Republike Hrvatske zauzet u odluci poslovni broj Pž-1982/16 od 18.svibnja 2016. u pogledu primjene čl. 39. st. 3. ZFPPN-a prema kojem: "Odredbom čl.39.st.3. Zakona o financijskom poslovanju i predstečajnoj nagodbi određeno je da do okončanja postupka predstečajne nagodbe nije dopušteno pokrenuti stečajni postupak. Ovaj sud ne može ulaziti  u osnovanost predmetnih tužbi i ako je zakonom dužniku dopušteno da protiv predmetnih odluka podnese tužbu upravnom sudu, onda to ovaj sud, kao ni sud prvog stupnja, ne može zanemariti i ne može zanemariti postojanje mogućnosti da te tužbe doista budu usvojene, a time odluka o tome da se obustavlja postupak predstečajen nagodbe poništena."

Pored navedenog, ukazuje se i na odredbu čl. 15. st. 2. SZ-a iz koje proizlazi da do završetka predstečajnog postupka nije dopušteno pokretanje stečajnoga postupka. 

U stečajnom se postupku na odgovarajući način primjenjuju pravila parničnog postupka u postupku pred trgovačkim sudom (čl. 10. SZ-a). Prema odredbi  čl.  213. st 1. ZPP-a („Narodne novine“ br. 53/91, 91/92, 112/99, 88/01, 117/03, 88/05, 2/07, 84/08, 96/08, 123/08 i 57/11, 25/13, 89/14, dalje ZPP) sud će odrediti prekid postupka i ako je odlučio da sam ne rješava o prethodnom pitanju (čl. 12.).

Prema čl. 215. st. 4. ZPP-a postupak prekinut iz razloga navedenih u članku 213. ZPP-a nastavit će se kad se pravomoćno završi postupak pred sudom ili drugim nadležnim tijelom ili kad se ustanovi da više ne postoje razlozi da se čeka njegov završetak. 

Kako dakle, pitanje osnovanosti razloga za poništaj odluke Ministarstva Financija, Samostalni sektor za drugostupanjski postupak, Zagreb, radi poništenja rješenja KLASA: UP/II-423-01/16-02/2013, Urbroj: 513-04/17-2 od 3. veljače 2017., predstavlja prethodno pitanje o čijem ishodu ovisi predmetni stečajni postupak te kako je ovaj sud odlučio da sam ne rješava ovo prethodno pitanje, valjalo je odgovarajućom primjenom čl. 213. st. 1. ZPP-a prekinuti ovaj stečajni postupak do donošenja pravomoćne odluke upravnog suda, u povodu dužnikove upravne tužbe.

U Zagrebu 18. srpnja 2017.

	Sudac:
							Nikolina Dorić Hadžisejdić,v.r.


Uputa o pravnom lijeku:
Protiv rješenja  može se izjaviti žalba u roku od 8 dana. Žalba se podnosi ovom sudu za Visoki trgovački sud RH u 2 primjerka.


Za točnost otpravka - ovlašteni službenik
Karmela Dolenc

